
1. [bookmark: _Toc170929322]Identifikačné údaje

	Názov zariadenia:
	Materská škola

	Adresa školy:
	Rejdová č. 44, 049 26 Rejdová

	Kontakt:
	tel. 058/7940 223
e-mail: ms@rejdova.sk

	Forma právnej subjektivity:
	MŠ nemá právnu subjektivitu

	Prevádzkovateľ:
	Obec Rejdová
Rejdová č. 47
049 26 Rejdová

	IČO:
	00328685

	Druh zariadenia:
	Materská škola je jednotriedna s celodennou výchovnou starostlivosťou

	Platnosť: 
	Od 1.9.2024 do neurčito



[bookmark: _Toc170929323]Charakteristika materskej školy

Budova ako i pozemok je majetkom obce Rejdová. Materská škola je jednotriedna. Poskytuje celodennú výchovnú starostlivosť deťom vo veku 3-6 rokov. MŠ poskytuje aj možnosť poldenného pobytu – 4 hod. denne. Z dôvodu ľahšej adaptácie možno prijať dieťa na čas adaptačného pobytu, v ktorom zákonný zástupca privádza dieťa do MŠ postupne na hodinu, dve, najviac 4 hodiny. Materská škola je umiestnená v účelovej budove. Budova má jedno podlažie. V budove sa nachádza chodba, trieda, šatňa, hygienické zariadenie: WC a umyváreň, spálňa, sklad, jedáleň, riaditeľňa a kuchyňa s príslušnými priestormi. MŠ má dva samostatné vchody. Všetky miestnosti sú účelovo vybavené a zariadené pre možnosť prevádzky pre deti predškolského veku. 
Celý objekt je oplotený. Vchod do objektu je cez bránu, ktorá sa zatvára. Na dvore sú umiestené preliezačky, hojdačky, šmýkačky, pieskovisko a altánok.





[bookmark: _Toc170929324]Prevádzka materskej školy

Materská škola je v prevádzke v pracovných dňoch od 7,00 hod. do 16,00 hod., /Nariadenie vlády č. 362/06 §8/. Prevádzka materskej školy bola odsúhlasená zriaďovateľom – Obec Rejdová a prerokovaná s rodičmi.
Riaditeľka materskej školy Rejdová je Bc. Diana Pančová. Jej konzultačné hodiny sú každú stredu od 11,00 hod. do 13,00 hod. alebo podľa dohovoru.
V čase letných prázdnin je prevádzka MŠ prerušená z hygienických dôvodov na dobu 8 týždňov. V tomto období podľa pokynov riaditeľky MŠ vykonávajú prevádzkoví zamestnanci hĺbkové upratovanie, dezinfekciu hračiek a priestorov MŠ. Pedagogickí zamestnanci a ostatní zamestnanci čerpajú dovolenku podľa plánu dovoleniek. Prerušenie prevádzky oznámi riaditeľka MŠ spravidla mesiac vopred svojmu zriaďovateľovi.
V čase jesenných, vianočných, jarných a veľkonočných prázdnin bude prevádzka materskej školy prerušená na čas, ktorý bude vopred písomne prerokovaný s rodičmi, prípadne podľa dohovoru a pokynov zriaďovateľa. V tomto čase si zamestnanci školy budú čerpať dovolenku, príp. náhradné voľno.
Prevádzka môže byť prerušená aj v technických príčin (havária, krádež, maľovanie, deratizácia a pod.) so súhlasom zriaďovateľa.
Každé obmedzenie prevádzky oznámi riaditeľka MŠ zákonným zástupcom oznamom na viditeľnom mieste v budove alebo na budove školy.
Personálne obsadenie materskej školy, zadelenie pracovného času všetkých útvarov MŠ a jednotlivcov, časový harmonogram otvárania a zatvárenia MŠ a týždenný rozvrh pracovných činností pedagogických a nepedagogických zamestnancov podrobne upravuje organizačný poriadok materskej školy.

[bookmark: _Toc170929325]Prijímanie dieťaťa na predprimárne vzdelávanie

Stanovené zákonom č. 245/2008 Z. z o výchove a vzdelávaní.

[bookmark: _Toc170929326]Podmienky prijímania detí na predprimárne vzdelávanie

Do materskej školy sa prijímajú deti priebežne alebo pre nasledujúci školský rok. Dieťa sa do materskej školy prijíma na základe písomnej žiadosti zákonného zástupcu, ktorú predloží riaditeľke MŠ, spolu s potvrdením o zdravotnom stave dieťaťa, údajnom očkovaní od všeobecného lekára pre deti a dorast. K žiadosti je nutné priniesť aj kópiu rodného listu dieťaťa, kópiu zdravotnej karty dieťaťa a kópiu občianskeho preukazu zákonného zástupcu. Žiadosť podaná bez týchto záležitostí nie je úplná a nie je akceptovateľná. 
Ak ide o dieťa so špeciálnymi výchovno-vzdelávacími potrebami, zákonný zástupca predloží aj vyjadrenie príslušného zariadenia výchovného poradenstva a prevencie, ak ide o dieťa so zmyslovým a telesným postihnutím je potrebné aj vyjadrenie príslušného odborného lekára.
Do materskej školy sa spravidla prijíma dieťa vo veku od troch do šiestich rokov. Miesto a termín podávania žiadostí pre nasledujúci školský rok sú zverejnené po dohode so zriaďovateľom na budove MŠ. Žiadosti sa podávajú v termíne spravidla počas mesiaca máj. Rozhodnutie riaditeľky školy o prijatí alebo neprijatí dieťaťa na nasledujúci školský rok vydáva riaditeľka školy spravidla do 30. júna daného roka. V rozhodnutí o prijatí dieťaťa môže určiť adaptačný pobyt, ktorý nesmie byť dlhší ako 3 mesiace alebo diagnostický pobyt dieťaťa v MŠ. 
O zaradení dieťaťa so špeciálnymi výchovno-vzdelávacími potrebami rozhodne riaditeľka na základe personálneho, priestorového, materiálneho bezpečnostného zabezpečenia. Počet detí v triede môže byť znížený najviac o dve deti za každé dieťa so špeciálnymi výchovno-vzdelávacími potrebami. Maximálny počet zaradených detí so špeciálnymi výchovno-vzdelávacími potrebami v jednej triede sú dve.

Prednostne sa prijímajú deti, ktoré dovŕšili piaty rok veku, (v znení § 59 odst. 2 zákona č. 245/2008 Z. z.). Následne deti s odloženým začiatkom plnenia školskej dochádzky a deti s dodatočne odloženým začiatkom plnenia povinnej školskej dochádzky.
Ostatné podmienky prijímania detí sú prerokované pedagogickou radou v súlade s § 3 odst. 2 vyhlášky MŠ SR č. 306/2008 Z. z. Napríklad deti, ktoré v predchádzajúcom školskom roku neboli prijaté z dôvodu nedostatku miesta, deti, ktoré dovŕšia 3 roky alebo deti, ktoré spĺňajú základné hygienické požiadavky a seba obslužné činnosti. 
Poradie podania žiadostí nemá vplyv na prijatie dieťaťa.
Najvyšší počet detí v triede pre 3-6 ročné deti je 21. Je ustanovený § 28 odst. 9 zákonom č. 245/2008 Z.z. o výchove a vzdelávaní.
Pri prijímaní detí do MŠ berie riaditeľka do úvahy kapacitné možnosti materskej školy, ustanovenie § 28 odst. 9 školského zákona o najvyššom počte detí v triedach (v závislosti od veku detí) a podmienky ustanovené v § 59 odst. 1 a 2 školského zákona.
Ak dieťa do predškolského zariadenia nenastúpi bez udania dôvodu do 14 dní od dátumu nástupu uvedeného na rozhodnutí o jeho prijatí, vydá riaditeľka školy rozhodnutie o ukončení jeho dochádzky a na jeho miesto môže prijať iné dieťa. 

Spôsob dochádzky a spôsob stravovania dieťaťa dohodne zákonný zástupca s riaditeľom školy alebo triednym učiteľom materskej školy. V prípade dochádzky dieťaťa v priebehu dňa dohodne zákonný zástupca čas jeho príchodu a spôsob stravovania tak, aby nenarušil priebeh činností ostatných detí.
Prevzatie dieťaťa môže pedagogický zamestnanec odmietnuť ak zistí, že jeho zdravotný stav nie je vhodný na prijatie do materskej školy (§ 7 odst. 7 vyhlášky 306/2008 o materskej škole).	
Neprítomnosť dieťaťa a odhlásenie zo stravy oznámi zákonný zástupca vopred, najneskôr do 8,00 hod. v deň neprítomnosti dieťaťa.
Najneskôr do 14 pracovných dní od začiatku neprítomnosti dieťaťa zákonný zástupca oznámi dôvod a predpokladaný čas jeho neprítomnosti.
Ak rodič do 14 pracovných dní neoznámi riaditeľke dôvod neprítomnosti dieťaťa, alebo závažným spôsobom opakovane poruší Školský poriadok materskej školy, riaditeľka po predchádzajúcom upozornení rodiča môže rozhodnúť o ukončení dochádzky dieťaťa do materskej školy.
Ak je neprítomnosť dieťaťa dlhšia ako 30 po sebe nasledujúcich dní, oznámi riaditeľke dôvod neprítomnosti písomne (žiadosť zákonného zástupcu o prerušenie dochádzky dieťaťa), pričom pri opätovnom nástupe dieťaťa predloží lekárske potvrdenie v prípade, že dôvodom neprítomnosti dieťaťa v materskej škole bola choroba. V ostatných prípadoch v zmysle Prevádzkového poriadku MŠ opätovne podpíše prehlásenie o bezinfekčnosti prostredia, z ktorého dieťa prichádza.
Ak dieťa nenavštevuje materskú školu z dôvodu ochorenia, pri opätovnom nástupe dieťaťa zákonný zástupca predloží lekárske potvrdenie. Ak sa tak nestane, učiteľka spravidla takéto dieťa odmietne prevziať.
Učiteľka na žiadosť zákonného zástupcu nesmie deťom v materskej škole podať liek s výnimkou alergických detí. Zákonný zástupca alergického dieťaťa prinesie učiteľke lekársku správu od alergiológa. 
Rodič dieťaťa donesie dieťa do materskej školy do 8,00 hod., po tom čase dieťa nebude prijaté do MŠ.
V prípade, ak zákonný zástupca bez predchádzajúcej dohody nevyzdvihne svoje dieťa z materskej školy do času ukončenia prevádzky materskej školy, materská škola bude kontaktovať postupne všetky osoby, ktoré majú poverenie na prevzatie dieťaťa. Ak žiadna z poverených osôb neprevezme dieťa, bude materská škola kontaktovať príslušné okresné riaditeľstvo policajného zboru, ktoré okrem výkonu svojich oprávnení disponuje aj kontaktom na príslušný orgán sociálnoprávnej ochrany detí a sociálnej kurately, ktorý je dosiahnuteľný aj mimo služobného času zamestnancov.
V prípade, ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok, alebo ak sa u dieťaťa prejavia zmeny, nasvedčujúce zanedbávanie riadnej starostlivosti, bude materská škola po predchádzajúcom písomnom upozornení zákonného zástupcu, v rámci všeobecnej oznamovacej povinnosti vyplývajúcej z § 7 odst. 1 zákona č. 305/2005 Z. z. o sociálnoprávnej ochrane detí a o sociálnej kuratele informovať o tejto skutočnosti príslušný Úrad práce, sociálnych vecí a rodiny, oddelenie sociálnoprávnej ochrany detí a sociálnej kurately.

V zmysle dodatku č. 3 VZN č. 94/2011 o určení výšky príspevkov v školách a školských zariadeniach, čl. 4 odst. 1, 2 za pobyt dieťaťa v materskej škole prispieva zákonný zástupca na čiastočnú úhradu výdavkov nasledovne:
· mesačný príspevok za pobyt dieťaťa v materskej škole vo veku od 3 do 5 rokov = 5€ (uhrádza sa na obecnom úrade Rejdová),
Príspevok v materskej škole sa neuhrádza za dieťa podľa § 28 odst. 6 zákona č. 245/2008:
a) ktoré má jeden rok pred splnením povinnej školskej dochádzky,
b) ak zákonný zástupca dieťaťa predloží riaditeľke materskej školy doklad o tom, že je poberateľom dávky v hmotnej núdzi a príspevkov v dávke v hmotnej núdzi, ktorú predloží so žiadosťou na odpustenie poplatku za pobyt dieťaťa v MŠ.
Príspevok v materskej škole na základe rozhodnutie zriaďovateľa sa neuhrádza za dieťa:
a) ktoré má prerušenú dochádzku do materskej školy na viac ako tridsať po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom, na základe žiadosti zákonného zástupcu o prerušenie dochádzky dieťaťa do MŠ,
b) ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená zriaďovateľom alebo inými závažnými dôvodmi, v týchto prípadoch uhrádza zákonný zástupca pomenenú časť určeného príspevku. 
Zákonný zástupca je povinný uhradiť príspevok na stravovanie dieťaťa, pokiaľ sa v materskej škole stravuje.
V prípade, že rodič neuhradí uvedené poplatky v stanovenom termíne, riaditeľka materskej školy môže po predchádzajúcom upozornení zákonného zástupcu rozhodnúť o ukončení dochádzky dieťaťa do MŠ. Zákonný zástupca taktiež zabezpečuje platby za návštevu rôznych kultúrnych podujatí svojho dieťaťa. O všetkých platbách je zákonný zástupca informovaný na triednych rodičovských združeniach. 
[bookmark: _Toc170929330]Vnútorná organizácia MŠ

/§ 7 vyhlášky MŠ SR č. 306/09 Z. z. o predškolských zariadeniach/
Dieťa od zákonného zástupcu osobne preberá učiteľka, ktorá zaň zodpovedá od jeho prevzatia až po odovzdanie zákonnému zástupcovi, inej splnomocnenej osobe alebo pedagógovi, ktorý ho v práci strieda.
Ak po dieťa z nejakého dôvodu nemôže prísť zákonný zástupca osobne a poverí tým inú osobu, je povinný písomne splnomocniť túto osobu, inak mu učiteľka dieťa neodovzdá. 
Ak zákonný zástupca vyšle po dieťa do MŠ iné, neplnoleté dieťa (nesmie mať menej ako 10 rokov), zákonný zástupca je povinný ho písomne splnomocniť s prevzatím mladšieho súrodenca. V tomto prípade preberá za dieťa plnú zodpovednosť. / § 57 odst. 8/
Zákonný zástupcovia detí dávajú k dispozícií škole svoje osobné telefónne čísla, ktoré sú využívané v súlade so znením zákona 122/2013 Z.z. o ochrane osobných údajov, len v prípade ochorenia dieťaťa, alebo v prípade, že si dieťa zákonný zástupca nevyzdvihne po skončení prevádzky školy tak, ako je uvedené.
Prevádzka MŠ sa končí o 16,00 hod.
V prípade, že si rodič do 16,00 hod. nevyzdvihne dieťa z MŠ, učiteľka vykoná tieto kroky:
1) telefonicky kontaktuje zákonných zástupcov alebo iných príbuzných, 
2) v spolupráci s Mestskou políciou navštívi a odovzdá dieťa rodičom upozornením a po opakovanom nevyzdvihnutí zaplatí výjazd polícií,
3) vylúčenie dieťaťa z MŠ po opakovanom neprevzatí z MŠ.

Do šatne majú prístup zákonní zástupcovia.  Pri prezliekaní a odkladaní vecí na vešiak vedú rodičia v spolupráci s učiteľmi deti k samostatnosti a poriadkumilovnosti. Za poriadok a estetickú úpravu šatne zodpovedá učiteľka triedy, za hygienu a uzamknutie vchodu nepedagogický pracovník – upratovačka MŠ.

Deti majú spoločnú umyváreň a WC. Každé dieťa má vlastný uterák označený menom. Deti sa v umyvárni zdržiavajú len za prítomnosti učiteľky, ktorá ich učí základným hygienickým návykom a sebaobsluhe. Uteráky sa perú každý týždeň, čiže dva krát do mesiaca. Za celkovú organizáciu pobytu detí v umyvárni, uzatvorenie vody, šetrenie vodou, spláchnutie WC, dodržiavanie základných hygienických a bezpečnostných predpisov a vedenie detí je zodpovedná učiteľka. Za suchú podlahu, výmenu uterákov, hygienu umyvárne, dopĺňanie WC papiera a mydla zodpovedá upratovačka.

[bookmark: _Toc170929334]Organizácia v jedálni

/Vyhl. 330/09 Z. z. o školskom stravovaní/
Jedlo sa deťom podáva 3x denne v triede:
· Desiata – 9,00 hod. až 9,30 hod.
· Obed – 11,45 hod. až 12,15 hod.
· Olovrant – 14:30 hod. až 15,00 hod.
Za dodržiavanie časového harmonogramu, kvalitu a predpísané množstvo stravy, hygienu a kultúru stolovania zodpovedá vedúca školskej jedálne. Vedúca školskej jedálne zabezpečuje zisťovanie počtu stravníkov a pitný režim. Režim stravovanie a pitný režim sa zabezpečuje podľa § 8 vyhlášky 527/2007 MZ SR.
Za organizáciu a výchovný proces v jedálni zodpovedajú pedagogickí zamestnanci. Učiteľka vedie deti k osvojeniu si základných návykov kultúrneho stolovania, v maximálnej miere pri tom uplatňujú individuálny prístup k deťom. Počas jedla učiteľka deti nenásilne usmerňuje a na žiadosť zákonných zástupcov deti prikrmuje. Učiteľka ich nikdy nenúti jesť.
3-4 ročné deti používajú pri jedle lyžicu a tekutiny prijímajú z hrnčekov, 4-5 ročné deti používajú pri jedle lyžicu aj vidličku a tekutiny prijímajú z pohára. 5-6 ročné deti používajú kompletný príbor.

[bookmark: _Toc170929335]Organizácia v spálni

Učiteľka zabezpečuje vetranie miestnosti pred spánkom detí, v zimnom období prevetrávanie nepriamo cez vedľajšiu miestnosť. Počas popoludňajšieho odpočinku v spálni dbá učiteľka na primerané oblečenie detí – pyžamo. Od odpočívajúcich detí neodchádza, individuálne pristupuje k deťom, ktoré nepociťujú potrebu spánku. Skracuje spánok 5-6 ročných detí. Dbá na rozvíjanie seba obslužných návykov pri obliekaní a zobliekaní, na úhľadné ukladanie odevu, pri obúvaní a zobúvaní, skladanie pyžama po spánku a uloženie vankúša a paplóna na ležadle.
[bookmark: _Toc170929336]Pobyt vonku

Nariadenie vlády SR č. 362 zo 17.5. 2006 o podrobnostiach na výchovné a výchovno-vzdelávacie zariadenia pre deti § 8 odst. 2 písm. b.
Pobyt vonku sa realizuje denne v každom ročnom období. V prípade nepriaznivého počasia je úmerne skrátený alebo úplne vynechaný, ak poklesne teplota pod -10°C. Počas pobytu vonku je učiteľka povinná zabezpečiť deťom plnohodnotnú organizovanú činnosť. Pravidelnou realizáciou pobytu vonku utvára pozitívne postoje detí k svojmu zdraviu i zdraviu iných, realizuje aktivity smerujúce k prevencii obezity detí, neskracuje bezdôvodne dĺžku pobytu vonku. Venuje deťom zvýšenú pozornosť, dodržiava požiadavky bezpečnosti a ochrany ich zdravia v zmysle príslušných všeobecných záväzných právnych predpisov a pokynov riaditeľky MŠ. Bezpečnosť terénu overí vždy vopred a za bezpečnosť detí zodpovedá v plnom rozsahu. V čase letných horúčav – teplota nad 25°C zabezpečuje pobyt detí v tieni, dostatočný prísun tekutín, pokrievky hlavy chrániace pred úpalom, príp. skrátiť pobyt vonku do 11,00 hod.
Na vychádzke nemôže mať pedagogický zamestnanec viac ako 21 detí. Pri vyššom počte detí alebo pri činnostiach, ktoré si vyžadujú zvýšený dozor, riaditeľka zabezpečí ďalšieho zamestnanca materskej školy, ktorý pod vedením učiteľky dbá na bezpečnosť detí.

[bookmark: _Toc170929337]Doplnkové aktivity MŠ

V zmysle § 28 odst. 16 školského zákona, materská škola môže organizovať pobyty detí v škole v prírode, výlety, exkurzie, športový výcvik a ďalšie aktivity len s informovaným súhlasom zákonného zástupcu dieťaťa po dohode so zriaďovateľom. Informovaný súhlas je písomný súhlas fyzickej osoby, v ktorom sa okrem vlastnoručného podpisu uvedie, že táto osoba bola riadne poučená o dôsledkoch jej súhlasu. Obsah informovaného súhlasu vždy závisí od dôvodu, na ktorý sa požaduje.

[bookmark: _Toc170929338]Výlety a exkurzie v MŠ

Výlety v materskej škole sú organizované spravidla pre 5-6 ročné deti (súvisí to s ochranou ich zdravia a s bezpečnosťou). Vzhľadom na osobitosti predprimárneho vzdelávania ako aj osobitosti detskej psychiky a fyziologické osobitosti detí predškolského veku sa výlet v materskej škole organizuje len v trvaní jedného dňa. Môže sa realizovať aj ako poldenný. Pri plánovaní výletu je potrebné zohľadňovať bezpečnostné, ale aj psychohygienické potreby detí. Na výletoch a exkurziách je potrebný dozor dvoch učiteliek a jednej poverenej plnoletej osoby. Vyhláška o materskej škole umožňuje na výlet použiť aj verejnú dopravu. V záujme ochrany detí ako aj ostatných zúčastnených na výlete sa odporúča, aby boli všetci poistení pre prípad úrazu. Na výlete sa môžu zúčastniť iba tie deti, ktorých zdravotný stav zodpovedá podmienkam a programu výletu. Nevyhnutnou podmienkou je zabezpečiť teplý obed pre deti. 
Exkurzia trvá maximálne 1-2 hodiny a realizuje sa spravidla ako súčasť dopoludňajšej výchovno-vzdelávacej činnosti.
Sánkovanie v materskej škole patrí medzi najdostupnejšie pohybové aktivity na snehu, ku ktorým potrebujeme špecifické pomôcky – sane. Čo sa týka pravidiel bezpečnosti, terén musí byť bezpečný, bez stromov, prípadných múrikov, ak sa deti sánkujú napr. na školskom dvore, musia dodržiavať základné pravidlá.
Slávnosti v MŠ sú aktivity, ktoré sa v materských školách využívajú s cieľom dať deťom možnosť prežiť významnú udalosť, ktorej sú aktívnymi účastníkmi. Majú silný emocionálny vplyv na dieťa nielen vtedy, keď sa práve uskutočňujú, ale už pri ich príprave. Práve vtedy ich môže učiteľka využívať v maximálnej miere na aktivizovanie detí – priamou účasťou každého dieťaťa na príprave programu a prostredia na slávnosť, priamym zapojením každého dieťaťa do samotnej udalosti rešpektujúc jeho individuálne rozvojové možnosti.
Súťaže alebo prehliadky sú organizované v dvoch formách:
a) v rámci triedy – sú súčasťou časovo tematických plánov a ich cieľom je spravidla overenie získaných kompetencií detí, organizuje ich učiteľka pôsobiaca v triede z dôvodu diagnostiky, hodnotenia a sebahodnotenia detí,
b) v rámci iných subjektov v škole aj mimo nej – vychádzajú z tradícií našej školy, z jej profilácie a zamerania. Realizujú sa spravidla v druhom polroku školského roka ako vyvrcholenie celoročnej práce. Organizácia a príprava je podobná ako organizácia súťaží a prehliadok v rámci školy.













[bookmark: _Toc170929339]Denný poriadok 

Organizačné usporiadanie denných činností v MŠ.

	ČAS
	ČINNOSTI

	7:00
	Začiatok prevádzky

	7:00 – 9:00
	Hry a hrové činnosti
Ranný kruh
Pohybové a relaxačné cvičenia

	9:00 – 9:30
	Osobná hygiena
Desiata

	9:30 – 11:45
	Edukačné aktivity
Pohyb vonku

	11:45 – 12:15
	Osobná hygiena
Obed

	12:15 – 14:30
	Osobná hygiena
Odpočinok

	14:30 – 15:10
	Pohybové a relaxačné cvičenia
Osobná hygiena
Olovrant

	15:10 – 16:00
	Hry a hrové činnosti
Pobyt vonku

	16:00
	Koniec prevádzky





[bookmark: _Toc170929340]Podmienky na zaistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou alebo násilím

Podľa § 7 vyhlášky č. 306/2008 Z. z. o materských školách za vytvorenie bezpečných a hygienických podmienok na predprimárne vzdelávanie zodpovedá riaditeľ.
Úraz sa eviduje podľa metodického usmernenia č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí, ktorou upresňuje postup zamestnancov MŠ pri vyšetrení, evidencii a registrácii školského úrazu a nebezpečnej udalosti.
Pri zistení pedikulózy je potrebné zabezpečiť informovanosť všetkých zákonných zástupcov detí navštevujúcich školu o výskyte vší a zároveň ich informovať o ďalšom postupe s cieľom zabrániť ďalšiemu šíreniu sa tohto ochorenia. Postupuje sa v súlade s prevádzkovým poriadkom školy a pokynmi RÚVZ v Rožňave.
V zmysle Dohovoru o právach dieťaťa sú učitelia povinní zabezpečovať aktívnu ochranu detí pred sociálnopatologickými javmi, monitorovať zmeny v správaní detí a v prípade dôvodného podozrenia z fyzického alebo psychického týrania či ohrozovania mravného vývinu dieťaťa bezodkladne riešiť problém v spolupráci s vedením školy, prípadne s CPPPP, kontaktovať príslušný odbor sociálnych vecí, pediatra a príslušné oddelenie policajného zboru.
Viesť deti k zdravému životnému spôsobu, rozlišovaniu zdravých a nezdravých návykov pre život a zdravie. V prevencii využívať vhodnú a dostupnú literatúru. Dbať na to, aby sa do budovy nedostali žiadne nepovolané osoby, a tým zamedziť možnosti zlých vonkajších vplyvov na deti. 

[bookmark: _Toc170929341]Podmienky nakladania s majetkom, ktorý materská škola spravuje

/ ZP § 177-179 /
Pri každom svojvoľnom poškodení alebo zničení majetku materskej školy sa bude požadovať úhrada od zákonného zástupcu dieťaťa, ktoré poškodenie spôsobilo. Vzťahuje sa to aj na splnomocnenú osobu, ktorá prichádza do materskej školy pre dieťa.
Pokiaľ škoda vznikla nedostatočným dozorom učiteľky nad dieťaťom, náhrada škody sa od zákonných zástupcov dieťaťa nebude požadovať.
Pri odchode z triedy je učiteľka povinná prekontrolovať uzatvorenie okien, dverí, zhasnúť svetlá. Popoludní, po skončení prevádzky v triede je učiteľka povinná odložiť didaktickú techniku na uzamykateľné miesto a skontrolovať uzatvorenie okien.
Jednotliví zamestnanci zverený inventár starostlivo opatrujú v súvislosti s ochranou majetku.
Osobné veci si zamestnanci materskej školy odkladajú na bezpečné miesto, v prípade cenností a vyššej hodnoty peňazí sú povinní ich uložiť na uzamykateľné miesto.
Po ukončení prevádzky materskej školy všetky priestory skontroluje a uzamkne poverený prevádzkový zamestnanec.
V budove materskej školy je bez vedomia riaditeľky školy a sprievodu zamestnanca materskej školy zakázaný akýkoľvek pohyb cudzej osoby.
V zmysle zabezpečenia bezpečnosti detí a ochrany exteriérového majetku školy je budova materskej školy nepretržite uzamknutá mimo času, keď rodičia privádzajú deti do materskej školy.

[bookmark: _Toc170929342]Preventívne opatrenia proti šíreniu legálnych a nelegálnych drog v školskom prostredí

Deti a ich zákonný zástupcovia detí nesmú fajčiť, piť alkoholické nápoje, používať a vdychovať omamné látky a drogy, hrať o peniaze v priestoroch školy. Zamestnanci nesmú používať alkoholické nápoje, omamné látky a psychotropné látky na pracovisku a v pracovnom čase.
Škola zabezpečí pravidelné poskytovanie potrebných informácií o zdravom životnom štýle a negatívnych dopadoch zneužívania návykových látok. Škola zabezpečí osvetu v rámci niektorých projektov vyplývajúcich z plánu práce školy na príslušný školský rok. 

[bookmark: _Toc170929343]Opatrenia pri podozrení na výskyt prenosného parazitného ochorenia

Ak pedagogický zamestnanec má podozrenie na možný výskyt vší u dieťaťa, zabezpečí jeho izoláciu od ostatných detí, dozor ním poverenou osobou z radov zamestnancov školy a informuje riaditeľku školy a zákonného zástupcu dieťaťa. Rodičovi sa odporučí navštíviť vlastného pediatra. 
Materská škola zabezpečí, aby časti odevu, osobná a posteľná bielizeň, hrebeň a iné predmety, s ktorými prišlo do styku dieťa, podozrivé zo zavšivavenia, neboli odložené spoločne s ostatnými a nepoužívali ich ostatné deti.
Nepedagogický zamestnanec vykoná dezinfekciu predmetov (vyvarením, postrekom), vypratie bielizne pri vysokej teplote, vyžehlenie.
Materská škola zabezpečí informáciu o výskyte parazitného ochorenia formou oznamu na nástenke v šatni, zvolaním rodičovského združenia.
Materská škola, jej zamestnanci a rodičia sa dohodnú na spoločnom postupe pri prevencii, s cieľom zabrániť ďalšiemu šíreniu tohto ochorenia podľa schváleného prevádzkového poriadku na začiatku školského roka.
Počas podozrenia na možný výskyt vší u detí materskej školy, rodičia sú povinný prezerať deťom vlasovú časť hlavy pred príchodom do materskej školy, pedagogický zamestnanec v rámci ranného filtra prezrie vlasovú časť hlavy u detí.
Opätovný nástup dieťaťa do materskej školy je možný iba po predložení potvrdenia od lekára, že je dieťa zdravé.

[bookmark: _Toc170929344]Práva a povinností dieťaťa a zákonného zástupcu

Všeobecná deklarácia ľudských práv a Charta práv dieťaťa zaručuje deťom všetky práva a slobody.

[bookmark: _Toc170929345]Práva a povinnosti dieťaťa

Dieťa má právo na:
· rovnoprávny prístup ku vzdelávaniu,
· bezplatné vzdelanie pre päťročné deti pred začiatkom plnenia povinnej školskej dochádzky v materských školách,
· vzdelanie v štátnom jazyku a materinskom jazyku v rozsahu ustanovenom zákonom,
· úctu k jeho vierovyznaniu, svetonázoru, národnostnej a etnickej príslušnosti,
· poskytovanie poradenstva a služieb spojených s výchovou a vzdelávaním,
· výchovu a vzdelávanie v bezpečnom a hygienicky vyhovujúcom prostredí,
· organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
· úctu k svojej osobe a na zabezpečenie ochrany proti fyzickému, psychickému a sexuálnemu násiliu.

Dieťa je povinné:
· neobmedzovať svojím konaním práva ostatných osôb zúčastňujúcich sa výchovy a vzdelávania,
· dodržiavať školský poriadok školy a ďalšie vnútorné predpisy školy,
· chrániť pred poškodením majetok školy a majetok, ktorý škola alebo školské zariadenie využíva na výchovu a vzdelávanie,
· konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
· ctiť si ľudskú dôstojnosť svojich spolužiakov a zamestnancov školy alebo školského zariadenia,
· rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

[bookmark: _Toc170929346]Práva a povinnosti zákonného zástupcu dieťaťa

Zákonný zástupca dieťaťa má právo:
· žiadať, aby sa v rámci výchovy a vzdelávania v materskej škole poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa zákona,
· oboznámiť sa so Školským vzdelávacím programom materskej školy, školským poriadkom materskej školy,
· byť informovaný o výchovno-vzdelávacích výsledkoch svojho dieťaťa,
· na poskytnutie poradenských služieb vo výchove a vzdelávaní svojho dieťaťa,
· zúčastňovať sa výchovy a vzdelávania po predchádzajúcom súhlase riaditeľky školy na edukačných aktivitách určených ročným plánom školy,
· vyjadrovať sa k výchovno-vzdelávaciemu programu materskej školy prostredníctvom orgánov školskej samosprávy.

Zákonný zástupca dieťaťa je povinný:
· dodržiavať podmienky výchovno-vzdelávacieho procesu svojho dieťaťa určené školským poriadkom,
· dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
· informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
· neprítomnosť dieťaťa, ktorá trvá najviac tri dni po sebe nasledujúce dni ospravedlniť, ak neprítomnosť trvá dlhšie ako tri dni, predloží potvrdenie od lekára,
· priniesť dieťa do materskej školy včas, t.j. do 8,00 hod.
· chrániť pred poškodením majetok materskej školy, ktorý materská škola využíva na výchovu a vzdelávanie, v prípade poškodenia dieťaťom zákonný zástupca je povinný škodu nahradiť, prípadne zabezpečiť opravu 




[bookmark: _Toc170929347]Pedagogická prax v materskej škole

Pedagogickú prax môžu vykonávať v materskej škole študenti strednej pedagogickej školy a pedagogickej fakulty, ktorí sú oboznámení so školským poriadkom a vnútornými predpismi. Ich povinnosťou je ich  dodržiavať. Praktikanti počas pedagogickej prace vykonávajú náčuvy a učia deti, sú pod sústavným dozorom cvičnej učiteľky pedagogickej praxe, ktorá je zodpovedná za kvalitu výchovno-vzdelávacieho procesu.
Jedna cvičná učiteľka vedie maximálne jedného praktikanta. Vedenie pedagogickej praxe vykonáva v zmluvne dohodnutom termíne, v predpísanom rozsahu práce a osobne. Vytvára ideálne podmienky ako pre výkon praxe praktikanta, tak pre deti. 

[bookmark: _Toc170929348]Povinnosť študenta

Študent je povinný:
· realizovať pedagogickú prax v stanovenom čase a za presne vymedzených podmienok, 
· rešpektovať pokyny a inštrukcie vedenia školy a cvičného učiteľa,
· dodržiavať zásady BOZP, školský poriadok a vnútorné predpisy školy,
· svojou prítomnosťou nenarúšať priebeh výchovno-vzdelávacej činnosti/vyučovania,
· používať prezúvky, náhradný odev (v prípade potreby),
· počas praxe nepoužívať mobilný telefón,
· viesť si pedagogický denník z pedagogickej praxe,
· zachovávať mlčanlivosť v zmysle zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov, a to aj po skončení praxe.

[bookmark: _Toc170929349]Pokyny pre návštevníkov

V budovách MŠ je bez sprievodu zamestnanca MŠ zakázaný akýkoľvek pohyb cudzej osoby. V priebehu prevádzky sa nepovoľuje vstup iných dospelých osôb do triedy materskej školy. Rodič sa môže zúčastniť na výchovno-vzdelávacom procese po súhlase a s vedomím riaditeľky školy a v prípadoch integrácie za osobitých podmienok dojednaných medzi rodičom a riaditeľkou školy.
Počas kultúrnych podujatí organizovaných materskou školou sa vyčlení časť na tento účel, zabezpečí sa ochrana majetku a následná dezinfekcia priestorov.


[bookmark: _Toc170929350]Záverečné ustanovenia

Školský poriadok materskej školy vydáva riaditeľka MŠ Rejdová – Bc. Diana Pančová. Je vypracovaný v zmysle § 153 zákona č. 245/2008 Z. z. o výchove a vzdelávaní a o zmene a doplnení niektorých zákonov.
Školský poriadok materskej školy Rejdová bol prerokovaný na pedagogickej rade              dňa 26.08.2024, v školskej rade dňa 28.08.2024 a následne schválený riaditeľkou materskej školy. Školský poriadok akceptuje pripomienky a odporúčania, ktoré sú v POP pre zriaďovateľov a riaditeľov škôl a školských zariadení v zriaďovateľskej a územnej pôsobnosti Okresného úradu Košice – odboru školstva na príslušný školský rok a v POP vydané Ministerstvom školstva.
Školský poriadok materskej školy je záväzný pre všetkých účastníkov prevádzky MŠ a je potrebné sa ním riadiť. Zverejnený bude na viditeľnom mieste na nástenke školy. 
Pri vypracovaní školského poriadku sme vychádzali z týchto všeobecne záväzných predpisov a zákonov:
· zákonom č. 245/2008 Z. z. o výchove a vzdelávaní a o zmene a doplnení niektorých zákonov, 
· vyhláškou MŠ SR č. 308/2009 Z. z. o materskej škole, ktorá mení vyhlášku č. 306/2008 Z. z. o materskej škole,
· zákonom č. 355/2007 Z. z. o ochrane, podpore a rozvoji verejného zdravia a o zmene o doplnení niektorých zákonov,
· vyhláškou MŠ SR č. 330/2009 Z. z. o zariadení školského stravovania,
· zákonníka práce 311/2001 Z. z. v znení neskorších predpisov,
· zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,
· zákona č. 317/2009 Z. z. o pedagogických zamestnancoch a odborných zamestnancoch,
· zákona č. 428/2002 Z. z. o ochrane osobných údajov v znení neskorších predpisov,
· zákona č. 211/2000 Z. z. o slobodnom prístupe k informáciám v znení neskorších predpisov,
· dohovoru o právach dieťaťa,
· deklarácie práv dieťaťa,
· prevádzkovým poriadkom MŠ,
· organizačným poriadkom MŠ.





Zamestnanci zariadenia potvrdzujú svojím podpisom, že boli oboznámení s textom školského poriadku pre materskú školu Rejdová.


Zamestnanci: 			          Podpis:

Bc. Diana Pančová		................................
Bc. Adriana Terrajová		................................
Mariana Liptáková    		................................
Martina Polomská 		................................
Anna Terrajová 		................................

















V Rejdovej dňa 28.08.2024				           	          Bc. Diana Pančová
 poverená riadením MŠ

